**UVOD**

Molitve za animatorje se opirajo na Božjo besedo vsakega dne, ki nam je hrana in moč za naše vsakdanje življenje. Po njej raste naš osebni odnos z Gospodom in v tem odnosu je rastel tudi Peter Klepec. Pri tem so nam v pomoč tudi darovi Sv. Duha, Njega, ki je vir vsake moči in upanja. Tako se bomo vsak dan ustavili pri enem izmed darov in Gospoda prosili, da bi s svojimi mislimi, besedami in dejanji vse bolj postajali tempelj Sv. Duha in njegove žive priče. Pri tem nam lahko pomagajo plameni na stenah z napisi darov Sv. Duha, ki naš skupni prostor spreminjajo v pravo binkoštno dvorano.

|  |
| --- |
| **UVODNI DAN** |

**Pesem:** Pridi, Sv. Duh, pridi, luč srca / Ogenj, ki žge.

Nekdo prinese na sredino veliko darilno škatlo.

**Voditelj:** Darila se po navadi razveselimo, pa če je še tako majhno. Kaj pa, če se v škatli skriva naslednje …?

Nekdo darilno škatlo odpre in iz nje potegne list, na katerem so napisani vsi darovi Sv. Duha. Počasi prebere vseh sedem darov.

**Voditelj:** Gospod, v Tebi in v tvojih darovih je moč, ki nam jo daješ, da bi s Tabo hodili po poti svetosti. Na nas pa je, ali bomo v teh dneh ta paket darov odpirali in ga s pridom uporabljali.

Peter Klepec je storil tako. Pa mi? Katero pot življenja bomo izbrali?

Prvi psalm preberemo v dveh zborih. Prvi zbor počasi prebere prvo kitico, drugi pa drugo.

*Blagor človeku,*

*ki ne hodi po nasvetu krivičnih,*

*ne stopa na pot grešnikov*

*in ne poseda v družbi porogljivcev,*

*temveč se veseli v Gospodovi postavi*

*in premišljuje njegovo postavo podnevi in ponoči.*

*Tak je kakor drevo,*

*zasajeno ob vodnih strugah,*

*ki daje svoj sad ob svojem času*

*in njegovo listje ne ovene;*

*vse, kar dela, uspeva.*

*Ni pa tako s krivičnimi,*

*temveč so kakor pleve,*

*ki jih veter raznaša.*

*Zato krivični ne bodo obstali ob sodbi,*

*ne grešniki v zboru pravičnih.*

*Zakaj Gospod pozna pot pravičnih,*

*pot krivičnih pa vodi v pogubo.*

Slava Očetu …

**Blagoslov animatorjev.**

**Križ.**

**Pesem:** Mnogo poti.

|  |
| --- |
| 1. **DAN**
 |

**Križ.**

**Pesem:** VGospodu je moja moč / Čakaj in moli Boga / Mogočen Bog.

**Sveto pismo:** Lk 11,9–13.

**Odmevi na Božjo besedo:** Po trenutku tišine je vsak povabljen, da ponovi kakšno besedo ali misel, ki ga je v odlomku nagovorila.

**Misel:**

Eden od animatorjev prinese na sredino plamen z napisom DAR STRAHU BOŽJEGA.

**Voditelj:** Peter Klepec je zaupal v Boga in ta mu je podaril moč. Tudi nam je Sv. Duh že pri birmi naklonil dar strahu Božjega oz. zaupanje v Boga, ki usliši prošnje še tako majhnega in ubogega človeka.

Kot pravi Marko Čuk, nas dar strahu Božjega poučuje o njegovi veličini, dostojanstvu, o njegovi avtoriteti in oblasti. Bog je dober, a je tudi močan in mogočen. Ta zadnji dar Svetega Duha nas spomni, kako majhni smo pred Bogom in kako velika je moč njegove ljubezni, zato se moramo izročiti v njegove roke s ponižnostjo, spoštovanjem in zaupanjem.

Dar strahu Božjega nas spodbuja, da svetu predstavimo Boga, ki je vir veselja, Boga, ki verjame v človeka in hoče, da se človek zaveda svojega dostojanstva, Boga, ki nikogar ne sili, ampak potrpežljivo trka in čaka, Boga, ki hoče srečo vseh, Boga, čigar poklic je ljubiti in izpolnjevati prošnje v dobro vsakega človeka.

Kaj hočem Bogu v tem trenutku še posebej zaupati, Ga prositi?(Vsak v tihoti srca pomisli zase in napiše na papir v obliki kamna svojo prošnjo. »Kamne« položimo zraven plamena. Ob koncu dneva jih lahko vsak odnese domov.)

Gospod, hvala Ti za dar strahu Božjega, ki me vabi v ljubeči odnos s Teboj. Pomagaj mi, da bi se vedno zavedal, kako močna je tvoja ljubezen do mene, če se Ti le hočem odpreti.

**Oče naš** (molimo z gesto dneva).

**Blagoslov animatorjev** (če je navzoč duhovnik in tega še niste storili prej).

**Križ.**

**Pesem:** Zdaj sem tu, moj Bog.

|  |
| --- |
| 1. **DAN**
 |

**Križ.**

**Pesem:** Kakor sem jaz ljubil vas / Slavi Boga / Vsak dan.

**Sveto pismo:** Lk 7,36–50.

**Odmevi na Božjo besedo:** Po trenutku tišine je vsak povabljen, da pove kakšno besedo, misel ali ime osebe, ki ga je v odlomku nagovorila.

**Misel.**

Eden od animatorjev prinese na sredino plamen z napisom DAR MODROSTI.

**Voditelj:** Peter Klepec je zmogel odpustiti pastirjem, ker mu je pri tem dajal moč sam Bog. Pri tem je Petru pomagal tudi dar modrosti.

Papež Frančišek pravi, da se modrosti ne moremo naučiti, lahko pa za ta dar prosimo Sv. Duha, da bi znali gledati nase in na svet z Božjimi očmi ter čutiti z Božjim srcem. Pri tem ne gre za to, da bi imeli odgovor za vsako stvar, ampak da poznamo Boga in vemo, kdaj nekaj prihaja od njega in kdaj ne. Takšne kristjane potrebujejo naši domovi, ko vse v njih govori o Bogu ter postane živo znamenje njegove navzočnosti in njegove ljubezni.

Te modrosti se ne da improvizirati, a zanjo lahko prosimo Svetega Duha. Tudi v odnosu med starši in otroki ali med vrstniki je pogosto potrebna modrost, povezana s potrpežljivostjo, odpuščanjem, pomiritvijo.

H komu me Gospod vabi, da mu v tem trenutku še posebej odpustim?(Vsak v tihoti srca pomisli zase in napiše na papir v obliki kamna eno ime. »Kamne« položimo zraven plamena, jih ob koncu dneva pospravimo in drug drugemu obljubimo, da bomo molili za vse osebe, ki smo jih napisali.)

Gospod, hvala Ti za dar modrosti, ki mi pomaga ohranjati prijateljstvo s Teboj in drugimi. Pomagaj mi, da bom znal v moči tega daru vedno odpuščati še tako velike stvari in da bom najprej sam odprt za tvoje odpuščanje, kot je bila grešnica v svetopisemskem odlomku.

**Oče naš** (molimo z gesto dneva, še posebej poudarimo »in odpusti nam naše dolge, kakor tudi mi odpuščamo svojim dolžnikom«).

**Križ.**

**Pesem:** Ti si spremenil moje življenje / Mnogo sem prehodil poti / Srečni dan.

|  |
| --- |
| 1. **DAN**
 |

**Križ.**

**Pesem:** Moj Jezus, Rešitelj.

**Sveto pismo:** Lk 10,30–37.

**Odmevi na Božjo besedo:** Jezus nas danes sprašuje: »Kaj se ti zdi, kateri od teh treh je bil bližnji tistemu, ki je padel med razbojnike?« Komu sem pa jaz bližnji in kdo je meni?

Trenutek tišine.

**Misel:**

Eden od animatorjev prinese na sredino plamen z napisom DAR SVÉTA.

**Voditelj:** Peter Klepec je prišel kralju in svojemu ljudstvu na pomoč, ko je uvidel, da jim bo njegova moč prišla prav ravno v tistem trenutku. Petru je pomagal dar svéta.

Dar svéta nam omogoča pravilno delovanje, ki izhaja iz modrosti in umnosti, kot pravi Marjetka Kofol. Ima ga npr. nogometaš, ki vidi, kako bo prišel skozi obrambo in dal gol. Imamo ga zato, da pravilno ravnamo v vsakdanjih življenjskih okoliščinah, da prodorno ocenimo položaj in uvidimo pravo rešitev. Uspeh ni zajamčen, saj je dar svéta na obeh straneh – tudi branilec ga ima. Poveča pa se možnost uspeha.

Dijaku in študentu pomaga, da pravilno presodita, katerim predmetom morata posvetiti več truda. Fantu in dekletu pomaga, da skupaj in vsak zase predvidita, kaj si lahko dovolita in česa ne, da bosta njuna zaljubljenost in spoznavanje pripeljala do poroke. Dar svéta je tudi dar sposobnosti za odločanje (nasprotje daru svéta je zmedenost), brez njega oklevaš, se obotavljaš, ne veš, kam bi stopil. Je sposobnost za odločanje za dobro, tudi za pomoč bližnjemu.

Kje v tem trenutku posebej potrebujem dar svéta?(Vsak v tihoti srca pomisli zase in na papir v obliki žarnice napiše, na katerem področju bi sebi svetoval, da bi svoje življenje spremenil na bolje. Listek zadrži zase.)

Gospod, hvala Ti za dar svéta, ki mi pomaga hoditi za Teboj in delati odločitve, ki bodo osrečile mene in tiste, s katerimi bom prišel v stik. Pomagaj mi, da bom vedno odprt tvojim nasvetom.

**Oče naš** (molimo z gesto dneva).

**Križ.**

**Pesem:** Največji.

|  |
| --- |
| 1. **DAN**
 |

**Križ.**

**Pesem:** Pridi, Sv. Duh, pridi, Luč srca.

**Sveto pismo:** Lk 15,11–20.

**Odmevi na Božjo besedo:** Po trenutku tišine je vsak povabljen, da pove, v čem bi posnemal izgubljenega sin in v čem ne.

**Misel:**

Eden od animatorjev prinese na sredino plamen z napisom DAR UMNOSTI.

**Voditelj:** Peter Klepec spozna kraljevo prevaro. Stvari vidi in umeva globlje, onkraj videza, s pomočjo daru umnosti.

Dar umnosti mi »prišepetava«: »uporabljaj zdravo pamet. Bodi moder: tudi če se osel tisočkrat pojavi na TV, ne bo nikdar postal konj! Nikar se ne ujemi v past, ki pravi, da je najvažneje skrbeti za svojo zunanjo podobo, biti lep, posnemati druge, brez razsodnosti slediti obnašanju, verjeti tistim, ki hočejo druge izkoriščati itd. To ni kristjanova dolžnost. Njegova dolžnost je biti iskren in jasen.« Dar umnosti nam tudi pomaga, da razumemo Sveto pismo, Božjo besedo, in prebudi našo vero – pomaga nam razumeti, da je Jezus Bog.

V čem trenutno potrebujem Gospodovo luč in pomoč v odnosu do Boga in bližnjega, danes posebej do soanimatorjev in otrok na oratoriju?(Vsak v tihoti srca pomisli zase in po možnosti na koncu dneva ob skupni refleksiji animatorjev pove, kako ga je v tem dnevu nagovarjal dar umnosti.)

Gospod, hvala Ti za dar umnosti, s katerim globlje umevam in doživljam dogodke in ljudi. Pomagaj mi, da bom s tem darom prepoznaval tvoje in hudičevo delovanje v svetu ter se odločal za dobro kot izgubljeni sin, ki se je vrnil k očetu.

**Oče naš.**

**Križ.**

**Pesem:** O Gospod, studenec vse dobrote (spremljamo z gestami).

|  |
| --- |
| 1. **DAN**
 |

**Križ.**

**Pesem:** Pričeval ljubezen bom.

**Sveto pismo:** 1 Mz 2,18–24.

**Odmevi na Božjo besedo:** V čem me odlomek nagovarja – predvsem z vidika sprejemanja življenjske odločitve, kot je sv. zakon ali posvečeno življenje? V dvojicah si na kratko podelimo slišano, kolikor je le mogoče.

**Misel:**

Eden od animatorjev prinese na sredino plamen z napisom DAR VEDNOSTI.

**Voditelj:** Peter Klepec spozna dobro dekle in se z njim poroči. Dar vednosti mu pri tem pomaga odkriti pravo življenjsko pot in družico, hkrati pa tudi moč sv. zakona.

Dar vednosti nam govori, da smo v Božjih očeh najlepši, najpomembnejši in v stvarstvu najboljši. Bog nas ima rad in za to se mu moramo zahvaljevati. Stvarnik nas naredi sposobne, da stvarstvo presojamo z jasnostjo njegovega pogleda. V tej luči lahko v moškem in ženski vidimo vrh stvarjenja, izpolnitev načrta ljubezni, ki je odtisnjen v vsakega od nas in po katerem se prepoznavamo kot bratje in sestre. Tako nam vsako bitje govori o Njem in njegovi ljubezni, še posebej pa naš bodoči zakonec.

Dar vednosti je torej dar spoznanja iz ljubezni. Če ga tako imenujemo in razumemo, postane dar, ki spoznanju pridružuje ljubezen. Določene rešitve lahko najdemo in razumemo samo s srcem! Pomislimo samo na materinsko intuicijo in navdih v odnosu do otrok.

Gospod, hvala Ti za dar vednosti, s katerim mi pomagaš prepoznavati delovanje tvoje ljubezni v svetu. Naj deluje v meni še posebej takrat, ko bom pred pomembno življenjsko odločitvijo: zakon ali posvečeno življenje.

**Oče naš.**

**Križ.**

**Pesem:** Ljubezen me spreminja (ob besedi "ljubezen" pokažemo gesto dneva) /Deni me.